
 Meiszterics Sándor szd. aloszt. v.








 Németh Attila r. tzls. körzeti megbiz.

Igazoltan távol (később érkezik): Harsányi János

Hegedűs György polgármester köszönti a megjelenteket, megállapítja, hogy az ülés határozatképes, mert a 11 fő képviselő közül 10 fő megjelent.

Az ülést megnyitja és javaslatot tesz a napirendi pontokra, melyeket a testület vita nélkül elfogadott:

1.) Tájékoztató Dunaszekcső közrendjének, közbiztonságának helyzetéről.

Előadó: Németh Attila körzeti megbízott

2.) Beszámoló a lejárt határidejű határozatok végrehajtásáról és a két ülés között történt fontosabb eseményekről.

Előadó: Hegedűs György polgármester

3.) Lakásépítési támogatás elbírálása

Előadó: Hegedűs György polgármester

4.) Egyebek

Hegedűs György polgármester elmondja, hogy a meghívótól eltérően tett javaslatot a napirendi pontokra: egyrészt a külső előadók miatt, másrészt a fogorvosi szolgáltatás díjainak megállapítását a következő ülésre halasztjuk, mert a fogorvosnő a mai ülésen elfoglaltsága miatt nem tud résztvenni.

Napirend tárgyalása:

1.) napirendi pont: (Tájékoztató írásban a meghívóval megküldve.) Szóbeli kiegészítést az előadó nem kíván tenni.
Hetényi Ádám: Van-e akadálya annak, hogy az 56-os főútvonalon az általános iskolánál és a Vasboltnál zebrát fessenek fel?

Guzsván Lajosné: Milyen segítséget várnak a polgárőrség megszervezéséhez?

Tóth András: Dunaszekcsőn két rendőri szolgálati lakás van. Az egyikben a körzeti megbízott, a másikban Mohácson szolgálatot teljesítő rendőr lakik. Bizonyára sokkal könnyebben lehetne a hiányzó létszámot pótolni, ha kapna szolgálati lakást. Ki dönt arról, hogy ki lakik a szolgálati lakásban?

Meiszterics Sándor: A zebra felfestésével kapcsolatban elmondja, hogy azt a jegyzőnek kell kezdeményeznie a Közúti Igazgatóságnál. 

A polgárőrség megszervezése az önkormányzat feladata, a rendőrség szakmai segítséget nyújt. Sok segítséget jelentene.

A község azért áldozott a két szolgálati lakásra, hogy két körzeti megbízott dolgozhasson itt. Jogos a kérés, de a rendőrség jelenlegi gazdasági helyzete nem teszi lehetővé az ide vezénylést, ezért átcsoportosítással próbálnak javítani a helyzeten. A Rendőrkapitányság létszáma 22 fővel kevesebb, mint a lehetséges.

Hegedűs György: 1988-ban és 1990-ben kezdeményezte a gyalogátkelőhely felfestését. A Közúti Igazgatóság a helyszíni bejárást biztosította, de a felfestést nem javasolják, mert a forgalom nem indokolta.

A polgárőrség a mi hatáskörünk, a szervezést meg is kezdtük – alapszabály, működési szabályzat. A személyek kiválasztásával azonban probléma van, mert sok a jelentkező, de nem alkalmasak a feladatra.

A rendőrség jelenlévő képviselőitől kérdezi: van-e szolgálati beosztásuk. Azelőtt tudtunk arról, hogy mikor, hol tartózkodik a rendőrünk. Van-e erre lehetőség? A helyi kábel TV-ben elindult a körzeti megbízott közreműködésével egy műsor, de abba is maradt. Mi ennek az oka?

Meiszterics Sándor: A szolgálati beosztás belső használatra készül. A régi kapitányi intézkedés szabályellenes volt. Ha nem találják a rendőrt, hívják a 07-et.

Németh Attila: A szabad idejében is megkeresik otthon, de túlórát a rendőrségen nem fizetnek. A TV műsor abbamaradt, mert annak anyagát egy stáb állította össze, de nem csinálják tovább.
Hegedűs György: Várható-e, hogy betöltik a másik körzeti megbízotti állást?

Gerencsér József: A jelenleg táppénzen levő rendőr a közeljövőben leszerel. Amíg tudták, megoldották helyettesítéssel. Meg próbálják pályáztatni, mert egy új személy kiképzése 4-5 év.

Tóth András: A körzeti megbízott elhelyezésén javítani kell. A helység hideg és vizes, a bútorzat sem megfelelő.

Harsányi János képviselő megérkezett az ülésre.

Hegedűs György: az elhelyezésen tudunk javítani, átköltözik a körzeti megbízottunk a szemben lévő irodák egyikébe. A szolgálati lakást is fel kell újítanunk, mert beázik a tető. A szolgálati lakások gázbekötéséhez a megyei Rendőrkapitányság ígérte, hogy hozzájárul, ez azonban elmaradt.

Kérése, hogy az együttműködés kétoldalú legyen.

Gerencsér József: Az átköltözés lenne célszerű, a műszakisok az átszereléseket elvégzik. Több községben alapítványt hoztak létre a közrendért, közbiztonságért. Anyagi téren nagyon nagy segítséget jelent a rendőrségnek.

Meiszterics Sándor: Bár nyújt-e valamilyen támogatást? Himesháza körzete szolgálati gépjárművet vásárol és támogatást nyújt a lakásvásárláshoz.

A létszámgondok ellenére az 56-os főútvonalat kiemelten kezelik, és éjszakai órákban is sokszor járnak erre.

Több kérdés, hozzászólás nem hangzott el, a képviselőtestület 11 szavazattal 0 ellenében az alábbi határozatot hozta:

50/1995. (IX.20.) Kt. számú határozat
a közrend, közbiztonság helyzetéről

A képviselőtestület a beszámolót elfogadja azzal a kiegészítéssel, hogy felhívja a Rendőrkapitányság figyelmét arra, hogy a körzeti megbízotti állás betöltése érdekében tegye meg a szükséges intézkedést.

2. napirendi pont: Hegedűs György polgármester elmondja, hogy lejárt határidejű határozat nincs. Fontosabb eseményként ismerteti, hogy eredményes volt a tiltakozás a DÉDÁSZ új szerződése ellen. 1995. július 1-től a közvilágítás áramdíjában újból szerepel a karbantartás. Bátaszék polgármesterének meghívásának tett eleget az elmúlt héten, a találkozás hasznos és eredményes volt. Az esőzéseknek köszönhetően több intézmény jelezte a beázásokat. Felújítási sorrendet kell felállítani a költségvetésben.
Hetényi Ádám: az iskola is beázik, a műszaki ügyintézőnek ezt már jelezte. Az alsó WC-k is áznak alulról.

Guzsván Lajosné: A napközi épületében a beázás miatt le is szakadt a mennyezet.

Schmidt József: a napközi épületére csatornát kell felszerelni.

Harsányi János: Ezeknek a felvetéseknek nem is lenne szabad a testület elé kerülni.

Több kérdés, hozzászólás nem hangzott el, a képviselők 11 szavazattal 0 ellenében az alábbi határozatot hozták:

51/1995. (IX.20.) Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést és a két ülés között történt fontosabb eseményekről szóló tájékoztatót elfogadja.

2. napirendi pont: Hegedűs György polgármester ismerteti Szilágyi Zoltán és neje Dunaszekcső, Árpád u. 4. szám alatti lakosok vissza nem térítendő támogatás iránti kérelmét. (A kérelem a jegyzőkönyv melléklete.) Az önkormányzati rendeletben foglaltaknak megfelelnek, a bővítéshez nyújtandó támogatás felső határát 150.000 Ft-ban határozta meg a testület.

Kérdés, hozzászólás nem hangzott el, a képviselőtestület 11 szavazattal 0 ellenében az alábbi határozatot hozta:
52/1995. (IX.20.) Kt. számú határozat
vissza nem térítendő támogatás odaítéléséről

A képviselőtestület a 7/1991. (X.17.) számú önkormányzati rendelet alapján Szilágyi Zoltán és neje Dunaszekcső, Árpád u. 4. szám alatti lakosok részére 150.000 Ft vissza nem térítendő támogatást nyújt a Dunaszekcső, Árpád u. 4. szám alatti lakóház tetőtér beépítéséhez.

A támogatás kiutalásáról a hivatal gondoskodik.

Határidő: az építési engedély jogerőre emelkedését követően azonnal

Felelős: Hegedűs György polgármester

Aranyi László dunaszekcsői lakos vissza nem térítendő támogatás iránti kérelmét nem tárgyalta a testület – mondja Hegedűs György polgármester. Az önkormányzati rendelet feltételeinek a házaspár nem felel meg. Aranyi László most kölcsönt szeretne kérni az önkormányzattól. Tájékoztatta arról, hogy az önkormányzat nem pénzintézet, ennek ellenére Aranyi László kérése az volt, hogy kérelme kerüljön a képviselőtestület elé.

Galambosi László: Aranyi László dolgozik, feleségével és három gyermekével itt a községben akar letelepedni.

Harsányi János: nem tartja szerencsésnek a kölcsön igénylésének támogatását.

Hegedűs György: Szerencsésebb lenne, ha a szociális bizottsághoz fordulna, és az átmeneti segély maximumát kaphatná. Ez megfontolandó.

Több kérdés, hozzászólás nem hangzott el, a képviselőtestület 10 szavazattal 1 ellenében az alábbi határozatot hozta: 

53/1995. (IX.20.) Kt. számú határozat
kölcsönkérelemről

A képviselőtestület Aranyi László Dunaszekcső, Somogyi B. u. 6. szám alatti lakos kölcsön iránti kérelmét elutasítja, a támogatás módjáról a szociális bizottság saját hatáskörében döntsön.

Hegedűs György polgármester tájékoztatja a képviselőket Peteli József Dunaszekcső, Zrínyi u. 3. szám alatti lakos kérelméről. Peteli József megvásárolná az 5367/2 és az 5368/4 hrsz-ú beépítetlen területet termény és géptárolás céljára. Kérdés, hogy értékesítsük-e a területet, és ha igen, milyen feltételekkel?

A képviselők általános véleménye, hogy szakember nyilatkozzon erről – különös tekintettel a vízelvezetés megoldására – és akkor legyen újból napirenden.

Hegedűs György polgármester ismerteti, hogy az Önkormányzati Kupán nyert 100.000 Ft-ot az általános iskola és a Szülői Munkaközösség között kell megosztani. 

Faller János: javasolja, hogy csak sportcélokra kerüljön felhasználásra.

Hetényi Ádám: Azért sürgette eddig is a döntést, hogy a már beinduló sportprogramokhoz felhasználhassák.

Hegedűs György: Javasolja, hogy 70%-át az általános iskola, 30%-át a Szülői Munkaközösség kapja meg sportcélú felhasználásra.

Több kérdés, hozzászólás nem volt, a képviselőtestület az alábbi határozatot hozta:

54/1995. (IX.20.) Kt. számú határozat
az Önkormányzati Kupán nyert pénzjutalom elosztásáról

A képviselőtestület az Önkormányzati Kupán nyert 100.000 Ft-ot sportcélú felhasználásra megosztja 70%-ban az Általános Iskola és 30%-ban a Szülői Munkaközösség között.

Határidő: azonnal

Felelős: Hegedűs György polgármester

Szödényi István: Bejelenti, hogy lemond az iskolaszéki tagságáról.

Pest Éva: Ismerteti Vincze Lászlóné levelét, melyben kéri az iskolaszéki megbízatása alóli felmentését. (Jegyzőkönyv melléklete.)

Kérdés, hozzászólás nem hangzott el, a testület 10 szavazattal 1 tartózkodással az alábbi határozatot hozta:

55/1995. (IX.20.) Kt. számú határozat
Iskolaszéki tagságról való lemondásról

A képviselőtestület tudomásul veszi Szödényi István és Vincze Lászlóné lemondását az iskolaszéki tagságáról.

Pest Éva ismerteti az Általános Iskola igazgatójának levelét. (A jegyzőkönyv melléklete.) Elmondja, hogy az önkormányzat egyedül nem tudja vállalni egy logopédus rendszeres alkalmazását. A környező községekkel együtt kellene ezt megoldani.

A 100.000 Ft-ról most döntött a testület.

A tornaterem felújítására pályázati támogatásra van szükség, egyedül ezt sem tudjuk megoldani.

Az intézkedésekkel kapcsolatban elmondja, hogy amennyire a számítógépes rendszer engedi, eleget tesz a gazdálkodás a kéréseknek.

Pest Éva ismerteti a dunaszekcsői Sportegyesület levelét, kérelmét. (A jegyzőkönyv melléklete.)

Tóth András: Jó érzés hallani a dunaszekcsői sportéletről. Valamikor volt asztalitenisz, amely most minimális. A focin kívül nincs is más, de van céljuk és ennek megvalósítása pénz nélkül nem megy. Véleménye, hogy támogassuk a kérelmet, nem egy elfolyó kiadás, hanem 15-20 embert aktívan, és szinte az egész falut legalább vasárnaponként megmozgatja. 

Szödényi István: Egyetért és javasolja a támogatást.

Draskovits Pál: Mennyi szekcsői fiatalt érint?

Nédó Péter: A helyi fiatalok érdektelensége miatt majdnem kiesett a csapat. Felfrissítésre volt szükség. Borzasztó erőfeszítéseket tesznek a fennmaradásért. Ha meglennének a feltételek, az utánpótlás kinevelése is fontos lenne. A Duna és a Baranya TV jelentős támogatást nyújt a futball csapat részére.

Hetényi Ádám: Mi a sportkör célja? Fiatalokat mozgasson meg, vagy csak a futball? A sportegyesület csak a futballból áll? Helyi sportolóknak vagy idegeneknek adunk támogatást? Hova lett az a rengeteg sok pénz, amit a sponzorok adtak?

Nédó Péter: Az utánpótlást – azelőtt könnyebb volt a helyzet – az iskola kinevelte, ott kell elkezdeni. A sponzori összegekről számot nem ad, az önkormányzati támogatásról bármikor elszámol. A termelőszövetkezet segítsége nagyon sokat jelent. A környező községek lényegesen több pénzből gazdálkodhatnak.

Ez a község nem rajong a csapatáért, pl. láthatják ezt abból, hogy alig vettek bérletet. Tervezi az egyesület, hogy bekötteti a gázt a kiszolgáló helyiségekbe. Ez nem az egyesületé, így az önkormányzat vagyona fog gyarapodni.

Hegedűs György: A hasonló költségvetéssel gazdálkodó községek 1 és 2 millió forint közötti összeggel támogatják az egyesületüket. A mi költségvetésünkből 450.000 Ft támogatást adunk. 

Horváth István: Az új vezetés – melynek ő maga is tagja – 1995. július 1-től működik. Sok mindenről még nem tudnak számot adni. A jó csapat húzóerőt jelent, jó példa a helyi fiataloknak. Erre itt nagy szükség is van. A sponzorokat még most keresik, a kezdeti működéshez a Nédó család és ő adta össze a pénzt. A sikeres tárgyalások befejezéséig viszont szükség van a kért támogatásra.

Faller János: Aki mozgásra vágyik eljöhet az edzésekre, senkit sem küldenek el. Az embereket vasárnap délutánra egyedül a futball csalja el otthonról. A húzóerő egyik példája az, hogy újból megjelentek a labdaszedegető gyerekek a pályán.

Harsányi János: Valóban kell a húzóerő, javasolja, hogy a kért támogatást kapja meg az egyesület.

Draskovits Pál: Adjunk támogatást, de figyeljenek oda az utánpótlás kinevelésére.
Hetényi Ádám: Baj van az iskolai neveléssel. Valóban. A pedagógusokat elmarták az egyesülettől, több olyan kolléga volt, aki befásult. A lecsúszás oka az előző vezetés volt?

Hegedűs György: A két vezetésnek eltérőek a céljai, ezért szükség van a támogatásra.

Több kérdés, hozzászólás nem volt, a képviselőtestület 9 szavazattal 2 tartózkodással az alábbi határozatot hozta:

56/1995. (IX.20.) Kt. számú határozat
a sportegyesület támogatásáról

A képviselőtestület a Dunaszekcsői Sportegyesület részére a tartalék terhére 150.000 Ft rendkívüli támogatást nyújt.

Határidő: azonnal

Felelős: Hegedűs György polgármester

Dr. Schmidt József: Az elmúlt ülésen döntött a testület arról, hogy 200.000 Ft-ban állapítja meg a pénzbeli térítés összegét a szolgálati lakás bérleti jogáról való lemondás esetében. Az összeget Hegedűs György nem fogadta el. Javasolja, hogy a kérelemben megfogalmazott 300.000 Ft-ot fogadja el a testület.

Faller János: Támogatja a határozat módosítását.

Guzsván Lajosné: Ezek szerint a szolgálati lakások esetében egyesek egy fityinget sem kapnak, másoknak pedig fizetnek.

Tóth András: Most is javasolja a 300.000 Ft-ot. Nem kell az összehasonlítás, mert nem kérdés ebben az esetben, hogy jár-e.

Szeretné felhívni a figyelmet arra, hogy ezt a pénzbeli térítést nem a polgármester, hanem Hegedűs György nem fogadta el.

Dr. Schmidt József: Szeretne véget vetni a vitának, erkölcsi aggályai mindenkinek lehetnek, de most kéri, hogy szavazzanak.

Több kérdés, hozzászólás nem hangzott el, a képviselőtestület 8 szavazattal 2 ellenszavazattal 1 tartózkodással az alábbi határozatot hozta:

57/1995. (IX.20.) Kt. számú határozat
a 48/1995. (VIII.16.) Kt. számú határozat módosításáról

A képviselőtestület a pénzbeli térítés összegét 300.000 Ft-ra módosítja. 

Határidő: 1995. szeptember 30.

Felelős: Pest Éva jegyző 

Guzsván Lajosné: Szeptember 23-án takarítási világnak lesz. Csatlakozik-e a község?
Hetényi Ádám: Az általános iskolások részt vesznek. Kérése, hogy a Multicar-ral az összegyűjtött szemetet vigyék el. A Duna-parton a magas vízállás miatt nem lehet a szemetet összeszedni. Október 7-én a futópályához szervezett társadalmi munkához is kellene a jármű.

Draskovits Pál: A szociális bizottsághoz bizonyára már érkeznek a kérelmek tüzelővásárláshoz. A tsz. erdejében rengeteg a hulladékfa, térítés nélkül elvihető.

Hegedűs György polgármester tájékoztatja a testületet, hogy 1996-os megvalósítással járda építésére pályázati felhívás jelent meg. Az Arénától a vásártérig kellene a járda a gyalogosforgalomnak. Van-e más javaslat is? Megjelent az olajfűtés támogatásáról szóló rendelet. Dunaszekcső támogatása 734464 Ft. A bizottságnak nagyon nehéz lesz a munkája.

Hegedűs György polgármester kérdezi az Általános Iskola igazgatójáról, hogy a nyári táborozásra felvett pénzről mikor számol el, és a gyerekektől mikor szedték össze a befizetéseket.

Hetényi Ádám: A holnapi napon jön a felesége elszámolni és válaszol a kérdésekre is.

Schmidt József: A településfejlesztési bizottság szeretne képeslapot megjelentetni a községről. Elfogadható árajánlatot kaptak most, 22 Ft/db. Megrendelnek legalább 2000 db-ot, az értékesítést meg kell szervezni.

Több felvetés, napirend nem lévén, a polgármester az ülést berekesztette. 

Kmf.


Hegedűs György
Pest Éva


polgármester
jegyző 

Dunaszekcső Polgármestere

Szám:

Meghívó

A Dunaszekcső Községi Önkormányzat képviselőtestülete 1995. szeptember 20-án 17 órai kezdettel ülést tart, melyre meghívom.

Az ülés helye: Községháza tanácsterme

Napirendi pontok:

1.) Beszámoló a lejárt határidejű határozatok végrehajtásáról és a két ülés között történt fontosabb eseményekről

Előadó: Hegedűs György polgármester

2.) Tájékoztató Dunaszekcső közrendjének, közbiztonságának helyzetéről

Előadó: Németh Attila r. tzls., körzeti megbízott

3.) A fogorvosi szolgáltatás díjainak meghatározása

Előadó: dr. Simonné dr. Faludi Ilona fogorvos

4.) Lakásépítési támogatás elbírálása

Előadó: Hegedűs György polgármester

5.) Egyebek

Dunaszekcső, 1995. szeptember 14.









Hegedűs György









  Polgármester

Rendőrkapitányság
Mohács

BESZÁMOLÓ

Dunaszekcső község Önkormányzatának Közrend-Közbiztonsági helyzetéről

Mohács, 1995. szeptember 14.







Jóváhagyom:…………………………









Dr. Zlatics János r. alezr.









      kapitányságvezető 

Rendőrkapitányság Mohács

Közrendvédelmi és Közlekedési Osztály

Körzeti Megbízott Alosztály

BESZÁMOLÓ

A Dunaszekcső község Önkormányzatának Közrend-Közbiztonsági helyzetéről

1.) Tájékoztató a helyi rendőr feladatairól, elhelyezéséről

2.) A bűnügyi helyzet, szabálysértések alakulása 1994-1995. évben

3.) Közlekedési helyzet

4.) Határozati javaslat

Dunaszekcső, 1995. szeptember 14.










Németh Attila r. tzls.










  körzeti megbízott

Láttam:………………………


Meiszterics Sándor r. szds.


     alosztályvezető 

Tisztelt Képviselőtestület!

Kérem, engedjék meg, hogy bevezetőként tájékoztassam Önöket feladatomról, elhelyezésemről, problémáimról.

1993. október óta teljesítek szolgálatot Dunaszekcsőn, de felelős vagyok Bár közbiztonságáért is, és a két község külterületén lévő eseményekről is. A községben teljesít szolgálatot Hering László kollégám is, de huzamosabb ideje betegállományban van, így az egyre növekvő feladatokat egyedül kell, hogy ellássam. 

A szolgálati beosztásomat magam tervezem, amely tartalmaz megosztva nappali és éjszakai szolgálatot.

Szolgálattervezetet a parancsnokaim hagyják jóvá, illetve alakítják át, a többlet-szolgálatnak és feladatoknak megfelelően.

Feladataimat saját gk.-val látom el, amelynek üzemeltetéséhez a Baranya megyei Rendőr-főkapitányság hozzájárul, maximum 800 km-re elegendő költséggel, mely a területre vonatkoztatva, igen kevés, tapasztalataim alapján.

Irodám telefonnal, URH rádióval fel van szerelve, továbbá az önkormányzattól bérelt szolgálati lakásban is van telefonkészülék, ami a munkámat elősegíti, ezek költségeit a Főkapitányság fedezi.

A közelmúltban kaptam a hordozható adó-vevő készülékemhez egy gépkocsira illeszthető mágneses antennát, a helyi szövetkezettől, ami a hírösszeköttetést biztosítja a Kapitányság Ügyeletével, e nélkül a kapcsolattartás lehetetlen.
A Körzeti Megbízotti Iroda 1994. év nyarán fel lett újítva, de állapota továbbra sem javult, hideg, vizes, dohos, kulturált félfogadásra alkalmatlan.

Az előállítás körülményes, mert az irodába történő bejutás nehézkes, az előállított személy biztonságos elhelyezése nem megoldott, tekintettel arra, hogy egyedül teljesítek szolgálatot.

Csökkent a Közlekedési Alosztálytól kapott segítség, illetve az általuk a Községben végzett járőr szolgálat is, mert a Kapitányság anyagi helyzete egyre szűkre szabottabb, sem üzemanyagra, sem felszerelésre nincs pénz.

Az önkormányzat vezetőségével és dolgozóival a kapcsolatom mindennaposnak és jónak mondható, de a képviselőtestület tagjaival alig-alig találkozom.

Ezúton is kérem a Testületet, ha mód van rá, előre tájékoztasson a gyűlések idejéről, és napirendi pontjairól, hogy jelenlétemet a szolgálatom átütemezésével is tudjam biztosítani.

Ez annál is inkább szükséges lenne, hogy a napi aktuális gondokat megvitathassuk, és kellő időben, egymás segítségére lehessünk.

Sok gondról, amit a lakosság nem mer, vagy nem akar, a Testületi Tagokon keresztül ez úton értesülnék, és megoldást találnánk, közösen.

A fentiek után engedjék meg, hogy dióhéjban beszámoljak a község bűnügyi helyzetéről, az elkövetett szabálysértések alakulásáról.

· 1994. januárjától napjainkig, 20 betöréses lopás történt, melyeket elsősorban a kereskedelmi és vendéglátó egységek sérelmére követtek el.

· Hét esetben gk.-ból, annak feltörésével, különböző tárgyakat, pénzt és iratokat tulajdonítottak el.

· A helyi szövetkezet öt alkalommal tett feljelentést, a telephelyeiken történt lopások ügyében, de ennél több esetben élt a vezetés saját hatáskörével, és kezdeményezett fegyelmi eljárást, vagy elbocsátást.

· Több esetben tulajdonítottak el a földeken hagyott gépeket.

· Három esetben történt bejelentés, besurranásos lopás miatt, ahol a magánlakásokat célozták az elkövetők.
· Több kerékpárt loptak el.

· Sok a rongálás, amit rendszerint ittas, fiatal, tizenéves fiatalok követnek el.

· Erdeinkből a fát folyamatosan lopják.

· Történt még nyomozás elrendelés dunaszekcsői lakos ellen, sikkasztás, közokirat hamisítás, ittas vezetés, és közúti közlekedési baleset okozás elkövetésénél.

Megállapítható, hogy a lakosság nem vigyázza tulajdonát, és a tőle elvárható vagyonbiztonsági intézkedést elmulasztják, értékeik megóvása érdekében semmit sem tesznek, tehát hanyagok, vagy túl jóhiszeműek.

Volt, aki az intő példát komolyan vette, és riasztóval szerelte fel üzletét.

Sok garázda cselekedeteknek az alkoholos befolyásoltság, a fiatalos virtus az oka.

A községben sok a munkanélküli, akik a nagy számban előforduló terménylopással gyanúsítható.

Sajnos, egyedül a terület nagysága és a szűkös anyagi források miatt, valamint az egyre növekvő adminisztráció miatt, nem tudom a területet lelkiismeretem szerint leellenőrizni, a polgárőrség ez idáig csak terv maradt.

A bűncselekmények, hozzávetőlegesen, kétharmada felderített.

A tulajdon elleni bűncselekményeket és szabálysértéseket, többségében helyi lakosok követték el, de jelentős az idegen elkövetők száma is.

A bűncselekmények megelőzése érdekében rendszeres kapcsolatot tartok a lakossággal, és ha csak tehetem, a közterületen teljesítek szolgálatot. Az ügyek szaporodása miatt, valamint az éjszakai szolgálatok miatt, a felvilágosító tevékenységre, nincs időm.

Az iskolában több alkalommal tartottam előadást, elbeszélgetést, valamint a közösségi televízióban egy alkalommal tartottam tájékoztatót, amit a kapitányság erre szakosodott előadójával együtt és vezetőjének jóváhagyásával készítettünk.

Ez nem folytatódott, pedig sokan nézik a helyi adást, és figyelem felhívásnak ezen módja garantált.

A községben lakó, tengődő munkanélküliek, esetenként alkalmi munkákat vállalnak, majd munkaadójukat meglopják, vagy munkaadójuk „utasítja” őket alkalmi lopás elkövetésére.

Szolgálatom, és szabadidőm jelentős részét azzal töltöm, hogy rossz házasságban ill. élettársi közösségben élő családok, házastársak problémáival kell foglakoznom, holott ez nem rendőrségi hatáskör, de elvárják a rendőri beavatkozást.

Megállapítható, hogy a terület bűnügyileg erősen fertőzött, egyrészt a bűncselekmények alakulását illetően, másrészt a lakosság összetételét tekintve.

Ezek után rátérek a községünk közlekedési helyzetére.

Községünk, mint köztudott, az 56-os számú főközlekedési útvonal mentén helyezkedik el, mely jelentős nemzetközi és belföldi forgalmat bonyolít le.

Az út a község belterületén igen keskeny, sok helyen be nem látható kanyarok vannak, melyek igen veszélyesek.
A fegyelmezetlen gépjárművezetők figyelmen kívül hagyják a sebességkorlátozást, vagy relatívan gyorsan hajtanak, így erősen veszélyeztetik a közlekedés más résztvevőit.

Az úton nincs a gyalogosok átkelését könnyítő alkalmatosság, még az iskola és az óvoda előtt sem. 

Sokan kerékpároznak éjszaka, világítás nélkül, és ittasan.

Sötétedés után a gyalogosok a főútra kényszerülnek, mert a járdán belógó ágak miatt, az azon való közlekedés veszélyes, valamint a kerítésen fejüket kidugó, illetve csavargó kóbor kutyák is veszély forrását jelentik. Sok lakónk nem rendelkezik vezetői engedéllyel, de ennek ellenére gépi meghajtású járművel közlekednek, a rendőri jelzésnek nem állnak meg, az intézkedés alól kivonják magukat, és mivel egy rendőr szava kevés, a szankcionálás elmarad, de ugyanez érvényes minden egyes szabálysértésre.

A községben az ittas járművezetések száma, mely általunk regisztrált, nem fedi a valóságot, mert a ténylegesen ittasan vezetők száma jóval több. A rendőri intézkedés kimenetele, ezekben az esetekben kétséges, véghezvihetetlen az előírt intézkedés.
Sokan támadják a jogszerűen intézkedő rendőrt, ellene bűntető eljárás kezdeményezésével fenyegetőznek, sajnos a lakosság egy részének, az erkölcsi normája nagyon alacsonyan van, agresszívak.

A lakosság nagy része bűncselekmény, vagy szabálysértés észlelése esetén inkább elfordul, közömbösséget mutat, fél tanúskodni, így ezen cselekmények nem kerülnek a rendőr által szankcionálásra.

Nem segítik tanúvallomásukkal a rendőr munkáját.

Ezen változtatni kell, mert az elkövetők büntetlenül maradnak.

A lakosság panaszkodik a nyugalmukat zavaró segédmotor-kerékpárral közlekedő fiatalokra, és a gyorshajtókra.

Ezen szabálysértéseket is megpróbálom kiszűrni, de ezen cselekmények szankcionálása nincs kellőképpen szabályozva, így a visszatartó erő hiányzik. A sok kirívó és egyéb szabálytalanság ellenére, a balesetek gyakorisága elenyésző.

Végezetül megköszönöm a munkámhoz nyújtott eddigi segítséget, erre a jövőben is számítok, annál is inkább, mivel csak a közös munka, és egymás segítése vezethet eredményre.

Kérem a Tisztelt képviselőtestületet, hogy beszámolómat vegye tudomásul, fogadja el, esetleges megválaszolatlan kérdéseikre a választ szóban, a testületi ülésen megkapják.

Határozati javaslat:

A képviselőtestület a Dunaszekcső község közrendjéről, közbiztonságáról szóló beszámolót tudomásul veszi, elfogadja, együttműködik.

Dunaszekcső, 1995. szeptember 14.

Dunaszekcső Községi Önkormányzat

Képviselőtestületének!

Tisztelt Képviselőtestület!

A sportegyesület vezetőségében változás történt az év folyamán. Az új vezetőség célul tűzte ki, hogy a község rangjának megfelelő szintre szeretné hozni a sportéletet. Ezen az úton egyik fontos állomás, hogy a labdarúgó csapat elé a bajnokság megszerzését tűzte ki célul, ennek érdekében megfelelő játékos erősítésekről gondoskodtunk. Ez természetesen sok pénzbe került még úgy is, hogy több vállalkozás támogatását sikerült megnyernünk.

A fejlődés elindításához a vezetőség tagjai is hozzájárultak társadalmi munkájukkal, melynek keretében elkészültek az új kispadok, rendbe hoztuk az öltözőt, amely megépítése óta nem volt felújítva, lemeszeltük a korlátokat tartó oszlopokat, stb. Egyszóval: igyekeztünk behozni a lemaradást, melyet az elmúlt években szenvedtünk el a többi községhez képest.

Az önkormányzat pénzügyi támogatását e feladatok elvégzése során már felhasználtuk, jelenleg napi pénzügyi zavarokkal küszködünk. Szükségünk lenne kiegészítő támogatásra, hogy az új támogatók pénzével együtt az évet biztonsággal zárjuk.

Kérem a testület tagjait, hogy legalább 150 ezer forint plusz támogatásban részesítsék a sportegyesületet.

Megértésükben bízva, és azt megköszönve: 







Tisztelettel: Nédó Péter, SE elnök

Dunaszekcső Község 







Általános Iskola

Jegyzőjének








Dunaszekcső

Dunaszekcső

Az 1995/96-os tanév elkezdése után számba vettük, hogy miben várjuk a Jegyzőség illetve az Önkormányzat támogatását. Az alábbiakban felsoroljuk, hogy a legközelebbi testületi ülésen mit kellene sürgősséggel megvitatni, valamint azt, hogy miben várjuk Jegyzőnő személyes közbenjárását.

1. Önkormányzat vitára

1.1 Fel tudja-e vállalni az önkormányzat egy logopédus rendszeres foglalkoztatását? Amennyiben erre lehetőség nincs, kérjük az 1991. é. XX. tv. 97. §. alapján a megyei önkormányzatnál eljárni.

1.2 Feltétlenül dönteni kellene a megyei versenyen nyert 100.000 Ft elosztásáról, hogy az iskolára eső rész felhasználását tervezni tudjuk.

1.3 Dönteni kell arról is, hogy lesz-e pénz a tornaterem felújításának megkezdésére.

2. Amiben intézkedést várunk

2.1 Havonkénti gyors kimutatást kérünk a Gazdálkodástól, hogy a rendelkezésre álló pénzeszközök felhasználását tervezni tudjuk.

2.2 Kérjük a pályázaton nyert pénz felhasználásának egyértelmű elkülönített kezelését, hogy ne okozzon zavart a költségvetés áttekintésében, alakulásának nyomon követésében.

Dunaszekcső, 1995. szeptember 13. 









Hetényi Ádám









    igazgató 

Dunaszekcső Községi Önkormányzat 
Képviselőtestülete 

Dunaszekcső
Tisztelt Képviselőtestület!

A képviselőtestület az 57/1993. (XII.29.) Kt. számú határozatában megbízott az iskolaszék munkájában való részvétellel.

Kérem 1995. október 1-vel a megbízás alóli felmentésemet.

Dunaszekcső, 1995. szeptember 20.









Vincze Lászlóné

Tisztelt Önkormányzat!

Alulírott Szilágyi Zoltán és neje Szilágyi Zoltánné Dunaszekcső, Árpád u. 4. sz. alatti lakosok azzal a kéréssel fordulunk a tisztelt önkormányzathoz, hogy a tudomásunk szerint létező szociális juttatást, amennyiben lehetséges, részünkre megadni szíveskedjenek!

Kérelmünk oka, hogy itt Dunaszekcsőn szeretnénk letelepedni, de ezt anyagi körülményeink nem egészen teszik lehetővé. Szüleim házában a tetőtér beépíthető és külön lakrésszé alakítható lenne, ehhez kérnénk szíves segítségüket. Ezidáig kölcsön kérelmünk sem az OTP, sem a Tisztelt Önkormányzat felé nem volt.






Tisztelettel!






Szilágyi Zoltán és Szilágyi Zoltánné

1995. 09. 07.









Kezelési díj

Fogászati beavatkozások


Magyar állampolgár

Külföldiek részére

Fogorvosi szakvizsgálat
-
3000,- Ft

Nem sürgősségi foghúzás
1000,- Ft
5000,- Ft

Nem acut extractio sebészeti úton
2000,- Ft
7000,- Ft

Fogkő eltávolítás kézi módon
1000,- Ft
3000,- Ft

          „                 ultrahanggal
1500,- Ft
4500,- Ft

Fognyak érzékenységi kezelése
1000,- Ft
1500,- Ft

Nyálkahártya kezelés
400,- Ft
1000,- Ft

Nyálkahártya műtét (tályog nyitás)
-
3000,- Ft

Gyökércsúcs levésés
4000,- Ft
8000,- Ft

Fog röntgen
600,- Ft/db
1500,- Ft/db

Állkapocs felvétel
1000,- Ft
2500,- Ft

Konzerváló kezelések

Amalgán tömés üreg nagyságától

függően
1000-200,- Ft
4000,- Ft

Tömés fényre kötő anyaggal
2500,- Ft
6000,- Ft
Tömés komposittal
1500,- Ft
3000,- Ft

Gyökértömések

a.) egy üléses, két csatornáig
1800,- Ft+fedő tömés
4000,- Ft+fedő tömés

            „         három csatornáig
2500,- Ft+fedő tömés
5000,- Ft+fedő tömés

b.) több üléses gyökértömések

          két csatornáig
2500,- Ft+fedő tömés
5000,- Ft+fedő tömés

          három csatornás
2500,- Ft+fedő tömés
5000,- Ft+fedő tömés

          gyökértömés cseréje
2500,- Ft+fedő tömés
5000,- Ft+fedő tömés







Kezelési díj

Fogászati beavatkozások


Magyar állampolgár

Külföldiek részére

Rögzített pótlások

Fogkorona felépítés
2500,- Ft
5000,- Ft

Ideiglenes korona vagy híd tagonként
1000,- Ft
2000,- Ft

Kozmetikus híd (nidemet)
2800,- Ft+techn.ktg.
6000,- Ft+techn.ktg.

Kozmetikustag (nidemet) 
2800,- Ft+techn.ktg.
6000,- Ft+techn.ktg.

Fémkorona (nidemet) 
1800,- Ft+techn.ktg.
4000,- Ft+techn.ktg.

Fémtag (nidemet)
1800,- Ft+techn.ktg.
4000,- Ft+techn.ktg.

Csapos műcsonk
1500,- Ft+techn.ktg.
3000,- Ft+techn.ktg.

Richmand fog
4000,- Ft+techn.ktg.
8000,- Ft+techn.ktg.

Porcelán korona és tag
3800,- Ft+techn.ktg.
10000,- Ft+techn.ktg.

Porcelán fém
3000,- Ft+techn.ktg.
7000,- Ft+techn.ktg.

Porcelán Richmand
4500,- Ft+techn.ktg.
9000,- Ft+techn.ktg.
Hídeltávolítás pillérenként
1000,- Ft
2500,- Ft

Híd+korona visszaragasztás

nagyságtól függően
1000-2000,- Ft
3000-4500,- Ft

Kivehető lemezes fogpótlás

teljes vagy részleges állcsontonként
8000,- Ft+techn.ktg.
20000,- Ft+techn.ktg.

fémlemez
2800,- Ft+techn.ktg.+fogsor




4000,- Ft+techn.ktg.+fogsor

Fogsor alábélelés
1000,- Ft+techn.ktg.
3000,- Ft+techn.ktg.

Rejtett elhorgonyzás (preci)
2000,- Ft+techn.ktg.
5000,- Ft+techn.ktg.

           „                      (otkap)
2500,- Ft+techn.ktg.
5000,- Ft+techn.ktg.

Teleszkóp korona (1 pár)
2000,- Ft+techn.ktg.
5000,- Ft+techn.ktg

Dunaszekcső község képviselőtestülete

Kivonat

A Képviselőtestület 1995. szeptember 20       -án megtartott ülésének jegyzőkönyvéből:

56/1995 (IX.20.) Kt. számú határozat a sportegyesület támogatásáról

A képviselőtestület a Dunaszekcsői Sportegyesület részére a tartalék terhére 150.000 Ft rendkívüli támogatást nyújt.

Határidő: azonnal

Felelős: Hegedűs György polgármester

Kmf.


Hegedűs György sk.
Pest Éva sk.


Polgármester 
jegyző 

Dunaszekcső, 1995. október 5.             

A kivonat hiteles: Pest Éva

                               jegyző 

Dunaszekcső Község Önkormányzata Képviselőtestülete

9/1995. (XI.2.) számú rendelete

a Szervezeti és Működési Szabályzat kiegészítéséről

1.§ 

A Szervezeti és Működési Szabályzat 2. §. /2/ bekezdése az alábbiakkal egészül ki:

Az ülést a polgármester, akadályoztatása esetén az alpolgármester, mindkettejük tartós akadályoztatása esetén a pénzügyi bizottság elnöke hívja össze.

2.§.

A Szervezeti és Működési Szabályzat 6.§./4/ bekezdése az alábbiakkal egészül ki:

Az alpolgármester tisztségét társadalmi megbízatásban tölti be.

Záró rendelkezés

3.§.

Ez az önkormányzati rendelet a kihirdetése napján lép hatályba. 

Dunaszekcső, 1995. november 2.


Hegedűs György
Pest Éva


Polgármester
jegyző 

Ez az önkormányzati rendelet Dunaszekcsőn kihirdetésre került.

Dunaszekcső, 1995. november 16.



Pest Éva



Jegyző 

A fogászati ellátás 1995. július 1-től történő változásai, lehetőségei, várható
megoldásai.

A kormány stabilizációs programjának megfelelően a Parlament június elején elfogadta az 1995 évi XLVIII. törvényt. Ez határozta meg a fogászati ellátás keretében nyújtandó, a társadalombiztosítás által támogatott ellátásokat és így értelemszerűen mindazokat is, amelyekért a jövőben az ellátott betegnek fizetnie kell.
Ennek értelmében a társadalombiztosítás továbbra is támogatja a 18 év alattiak teljes körét, a sorkatonáknak, terhes anyáknak (terhességükkel összefüggően), közgyógyellátottaknak, öregségi nyugdíjra jogosultaknak járó kormány és népjóléti miniszteri szinten meghatározott ellátását. Továbbra is természetesen jár minden biztosítottnak a sürgősségi ellátás, amelynek célja az életet és egészséget veszélyeztető állapotok megszűntetése. A csökkentett pénzügyi keret mellett a szakmai előkészítés feladata a fogbetegségek megelőzése, korai kezelése, ezért a gyermek és az ifjúság fogászati ellátás továbbra is térítésmentes. A társadalombiztosítás támogatási köréből kikerült ellátások a fogbetegségek korai ellátásában teszik érdekeltté a lakosságot.

A 3526 fogorvosi szolgálattal 1995. július 1 után is szerződést köt a társadalombiztosítás, legalább az 1994 éves finanszírozás 50%-ának mértékéig. 1995. szeptemberétől azon szolgálatok, amelyek legalább heti egy napban ifjúsági fogászati ellátást is nyújtanak az 1994 év finanszírozásának 70%-át, valamint ha csak ifjúsági fogászati ellátást nyújtanak 110%-át kapják társadalombiztosítási támogatásként.
1995. július-augusztus hónapra minden fogászati szolgálat az 1994. júniusában utalt összeg teljes egészét megkapja.

Mit kell tennie a szolgálatok működtetőjének, a fogorvosoknak és a betegeknek?

A fogorvosi szolgálatok működtetőjének feladatai és lehetőségei:

Tekintettel arra, hogy ez év júliusára-augusztusára az eddig nyújtott összegek változatlanok maradnak, valamivel több mint két hónap áll rendelkezésre, hogy a megváltozott helyzetre felkészülhessenek. A társadalombiztosítással megkötött új szerződések alapján rögzítésre kerül az az összeg, amely a korábban felsorolt szolgáltatások fedezetét adja. Megkönnyíti a társadalombiztosítás helyzetét is, és a későbbi működést alapozza meg, hogy a működtető (önkormányzat, kórház, rendelőintézet) elkülöníti a fogászat jelenlegi finanszírozási költségeit, a működtetés teljes költségét (a takarítási költségektől a dolgozók béréig), és ezt minden egyes szolgálatra elkülönítetten tartja nyilván és kezeli. Ugyanezt teszi a megváltozott finanszírozási rendszer mellett is, azzal kiegészítve, hogy ha az eddigi működtető változatlan formában (közalkalmazottak útján) kívánja nyújtani a fogászati szolgáltatást a 107/1993-as módosított kormányrendelet alapján meg kell határoznia a társadalombiztosítás által nem támogatott fogászati ellátások árait. Ez több szempontból is igen fontos feladat. Egyrészt ezen meghatározott árak fogják megalapozni a fogászati praxis finanszírozását, a kieső bevételek pótlását, másrészt tájékoztatják a fogorvosokat az általuk elvégzett munka díjáról, harmadrészt alapvetően szükségesen informálják a betegeket, hogy milyen költségterhet jelent számukra az ellátás. Ezzel együtt ki kell dolgozni azt a módszert, ahogyan a szolgáltatásért járó, a betegek által történő befizetéseket kezelik.

Ezek a bevételek a működtetőt illetik meg.

Tekintettel arra, hogy ezt a feladatot a működtetők többsége feltehetően 1993 óta megoldotta, a nem egyszerű probléma megoldhatónak látszik. Az eddigi gyakorlatban a befizetések postai csekken, vagy készpénz fizetési számla alapján történtek. Itt érdemes megjegyezni, hogy a háziorvosi vállalkozások e feladatot átmenti nehézségek után jól működően végzik.
A fogorvosi szolgálat dolgozóinak feladatai, lehetőségei:

Amennyiben a működtető változatlan formában, dolgozóit közalkalmazottként tartja meg, és a szolgáltatásokat rajtuk keresztül nyújtja, lényeges változás nem történik. A dolgozók a közalkalmazotti törvény szerinti bérezésre és egyéb juttatásokra jogosultak. Mindenki számára szükséges a változások pontos ismerete, mind a fogorvosi szolgálat, mind a betegek megfelelő tájékoztatása érdekében. A betegeket informálni kell a térítésmentes és térítésköteles szolgáltatások köréről, ez utóbbiak költségeiről. Nem szabad elfelejteni, hogy a sürgősségi ellátáson túl térítésmentes minden biztosított számára a fogászati állapot-felmérés, azaz a fogászati vizsgálat és diagnózis. Ez alapozza meg a betegek korrekt tájékoztatását.

Mi vár a betegekre?

Az eddig térítésmentesen vagy a fogpótlás vonatkozásában részleges térítés mellett kaptak teljes fogászati ellátást. A 18 év alattiak továbbra is térítésmentesen juthatnak fogászati ellátáshoz, a sorkatonák, a terhes anyák fogtömésre és az egygyökerű fogak gyökérkezelésére, a közgyógyellátottak és az öregségi nyugdíj korúak ezen felül az egyszerű fogpótlások orvosi kezelésére is jogosultak térítésmentesen. A fogtechnikai költségek terheit az ellátottak viselik.

Mindazon fogászati szakellátást igénylő betegségek, amelyek valamilyen más betegség következményei (pl. vérérzékenység, góc keresés, fejlődési rendellenesség), továbbra is térítésmentes gyógykezelésre jogosultak a kijelölt intézményekben, megyénként két-három helyen.

A fel nem sorolt ellátásokért továbbiakban az intézmény, vagy a vállalkozó fogorvos által meghatározott díjat kell fizetni.

Lényeges tehát, hogy a beteg korán forduljon orvoshoz, mert ekkor a térítés még kisebb, valamint kérjen pontos tájékoztatást a fogorvostól fogazata állapotáról, a gyógyítás lehetőségeiről, a kezelésről, ennek esetleges költségeiről.
Mi várható és mit célszerű tenni 1995. júliusától?

A működtetők (önkormányzat, rendelőintézet) az új társadalombiztosítási szerződések, a térítési díjak meghatározása alapján a várható betegforgalom becslésével kiszámíthatják egy fogászati praxis működtetésére szolgáló bevételeket. A fenntartáshoz szükséges költségek megállapításával megbecsülhető egy fogászati praxis működőképessége.

Ugyanakkor lényeges lenne a törvényben meghatározott térítésmentes szolgáltatások és értelemszerűen a térítésköteles szolgáltatások (igény szerinti) nyújtásának fedezésére megfelelő számú praxist biztosítani. Figyelni kell például a 0-18 éves korú lakosság szükségleteknek megfelelően történő ellátására. Ezen kérdésekben tanácsos a szakfelügyelet véleményét kikérni.

Ez alapján a működtető nem változtat és továbbra is közalkalmazottakkal nyújtja szolgáltatását.

Amennyiben a működtető meg kívánja szűntetni a fogászati praxist és más módon biztosítja az ellátást, a dolgozókat a közalkalmazotti törvény szerinti végkielégítés és egyéb költségek illetik meg, melyek terheit a működtető viseli.

A változások kedvező feltéteket nyújtanak a fogászat privatizációjának elősegítésére, amely folyamatot a népjóléti minisztérium minden lehetséges eszközével támogat.

A privatizáció kezdeményezési joga az önkormányzaté. A folyamat kedvező megoldásokat tartalmaz mind az önkormányzatok, mind a fogorvosok, mind pedig a lakosság számára. Az eddigi tapasztalatok is megerősítik, hogy a privatizáció alapja az önkormányzat (működtető) és a fogorvos között megkötött megalapozott, jó szerződés. Ebben kell kitérni a szolgáltatás szakmai, finanszírozási, működtetési feltételeire.
Mit tanácsolunk a privatizációban az önkormányzatoknak (működtetőnek)?

A megalapozott és jó előkészítésű privatizáció az önkormányzat számára csak előnyökkel járhat. Az önkormányzati törvényben meghatározott fogászati alapellátás biztosítása a vállalkozó fogorvos útján biztonsággal és egyszerűen teljesíthető. A fogorvosi szolgálatot a feladat átvállalásával olyan helyzetbe kell hozni, hogy a lakosság számára az ellátást biztosíthassa.

Az egyik lehetséges út, hogy az önkormányzat és a fogorvos között olyan megegyezés születik, mely szerint a fogorvos átvállalja a terület ellátási kötelezettségét és teljes privatizált formában dolgozik. Ezt vagy saját eddigi privát rendelőjében teszi, vagy megvásárolja a rendelőt és műszereit, vagy bérleti díjat fizet. Az előtti privát rendelőt, az utóbbi kellő tőkét feltételez. Példaként említhető és követendő gyakorlat lehet, hogy egy magyar kisvárosban az önkormányzat megszűntette a szakrendelői fogászati helységeket és a fogorvosok privát rendelőjére telepítette az ellátást.

Tanácsos a fogászati felszerelések, eszközök és a rendelés feltételeinek térítésmentes átadása legalább addig, amíg a fogorvosi praxis bevételei nem teszik lehetővé, hogy a vállalkozó orvos az elhasználódott eszközöket pótolja, a rendelő helységeit felújítsa. Mindenki jól tudja, hogy a fogászati berendezések és eszközök igen nagy értéket képviselnek. Ezek pótlása, karbantartása, felújítása – függetlenül attól, hogy ki végzi (önkormányzat vagy vállalkozó orvos) – jelentős költségekkel jár. Amikor az önkormányzat az eszközöket a vállalkozó orvos számára átadja, tisztázni kell szükséges-e bérleti díjat, vagy egyéb hozzájárulást kérni a vállalkozó orvostól arról, amikor nem tisztázott, hogy az előbb említett költségeket ki fedezi. A térítésmentes átadás, a bérleti díj elhagyása alapozza meg, hogy lehetősége nyíljon a vállalkozó fogorvosnak az amortizáció költségeinek előteremtésére.
A harmadik megoldás a kezdeti funkcionális privatizáció után a teljes privatizáció. A kezdeti lépéseket követően, amikor már a szolgáltatás biztonságosan működik, lehet megvalósítani a teljes privatizációt a fogorvosi tulajdonra épített ellátási kötelezettségeket illetve piaci viszonyok szerinti szerződés (bérleti díj, eszközvásárlás) szerinti működtetést.

Mindazokon a helyeken, ahol egy fogorvos egy fogorvosi széken egy rendelőben dolgozik, az egyéni vállalkozás a megoldás, ahol ezek a feltételek mások, mint pl. járóbeteg szakrendeléseken, csoportos vállalkozások kialakítása célszerű. Jól felhasználható és eredménnyel alkalmazható ebben a folyamatban a háziorvosi szolgálatok privatizációja, amely  kis kivétellel teljes mértékben mintaként szolgál a fogorvoslás vonatkozásában.

Nem képzelhető el kényszer privatizáció, mert ha a fogorvos nem kíván vállalkozás formájában dolgozni, nem kötelezhető arra, és közalkalmazotti jogviszonya megszűntetése esetén a végkielégítés terheivel kell számolni.

Mit tanácsolunk a fogorvosoknak?

A fogorvosi ellátás privatizációja a fogorvos számára lényegesen jobb lehetőséget nyújt szakmai munkája kiteljesítésére, gyógyítási szabadságának megvalósítására, mert a rendelkezésre álló pénzeszközöket szabadon használhatja fel e céljainak elérésére, betegeinek lényegesen jobb ellátásának reményében. A fogorvos legyen partnerei az eddigi működtetőnek, önkormányzatnak és nem szabad elfelejteni, hogy a kezdeményezés és a döntés joga elsősorban nem az orvosé. Természetesen a vállalkozás a fogorvos számára is új, szakmája gyakorlásától eltérő feladatokat kíván. Ez a gyakorlat eddig sem volt távoli a fogorvos szakmától. Amennyiben a fogorvosi szolgálat vállalkozási formában működik, a bevételek társadalombiztosítási támogatási része mellett, a térítés köteles szolgáltatások árait a vállalkozás határozza meg. Az árak meghatározásakor figyelembe kell venni a költségeket és a lakosság fizetőképességét is. E két tény harmonizálásával alapozható meg a szolgálat biztonságos finanszírozása.
